b"\n_START_ARTICLE_\nPNG\n_START_PARAGRAPH_\nPNG (izgovorjava png) je sorazmerno nov rastrski slikovni format, ki postaja raz\xc5\xa1irjen na spletu in drugod. Uradno je PNG tri\xc4\x8drkovna kratica za Portable Network Graphics (prenosljiva spletna grafika), nekateri pa jo ozna\xc4\x8dujejo kot PNG's Not GIF, oziroma kot rekurzivni akronim._NEWLINE_Pobuda za izdelavo formata PNG je pri\xc5\xa1la zgodaj leta 1995, ko je dru\xc5\xbeba Unisys najavila zahtevo po ameri\xc5\xa1kem patentu 4.558.302 (patent programske opreme) in tujih dvojnikov za algoritem stiskanja podatkov LZW, uporabljen pri GIF._NEWLINE_Poleg tega so bile s formatom GIF \xc5\xa1e druge te\xc5\xbeave, zaradi katerih je bila zamenjava za\xc5\xbeelena. \xc5\xa0e posebej je bila mote\xc4\x8da omejitev 256. barv, saj so ra\xc4\x8dunalniki \xc5\xbee bili sposobni prikazovati precej ve\xc4\x8d kot 256 barv. \xc4\x8ceprav format GIF podpira ra\xc4\x8dunalni\xc5\xa1ko animacijo, so se odlo\xc4\x8dili, da bo PNG enozna\xc4\x8den slikovni format. Za animacijo so dolo\xc4\x8dili soroden format MNG. PNG je postal raz\xc5\xa1irjen avgusta leta 1999, ko je Unisys prekinil tantieme za patentne licence razvijalcem proste in nedobi\xc4\x8dkonosne programske opreme."